România, prezentă la cea de-a treia mare competiție sportivă a lumii

În toamna acestui an, în perioada 8 septembrie-28 octombrie 2023, Franța găzduiește cea de-a 10-a ediție a Cupei Mondiale la rugby, competiție la care participă și echipa națională a României. Întrecerea – care a plecat la drum în anul 1987 și este considerată a treia mare competiție de pe mapamond (după Campionatul Mondial de fotbal și Jocurile Olimpice de vară), din punct de vedere al audiențelor, al veniturilor și al numărului de spectatori prezenți la meciuri – adună la start 20 de echipe, de pe întreg mapamondul. Reprezentativele sunt împărțite în patru grupe, formate din câte cinci formații, iar primele două clasate din fiecare serie se califică în sferturile de finală, fază din care întrecerea se desfășoară, până la final, în sistem eliminatoriu.

Atât meciul de deschidere, cât și finala vor fi găzduite de celebra arenă „Stade de France”, din Saint-Denis. La această ediție, România face parte din Grupa B, alături de Africa de Sud (campioana mondială en titre), Irlanda, Scoția și Tonga. „

Stejarii” au ratat doar o ediție

Reprezentativa țării noastre se poate mândri cu faptul că este o prezență constantă la Cupa Mondială de rugby. Practic, „Stejarii” (cum sunt numiți componenții naționalei noastre) au participat la toate edițiile acestei competiții, lipsind doar la cea din 2019, de unde au fost excluși de forul mondial de specialitate, din cauza unei erori administrative.

Concret, naționala tricoloră l-a folosit în meciurile de calificare pe jucătorul naturalizat Sione Faka’osilea, originar din Tonga, pe care federația internațională l-a considerat neeligibil să evolueze pentru România. Ca atare, „Stejarii” au fost descalificați de la Mondial și, în plus, au avut de plătit și o amendă de 100.000 de lire, iar locul lor a fost luat de Rusia. La celelalte ediții la care a participat, România a mai reușit să obțină câte o victorie, dar n-a depășit niciodată faza grupelor. Astfel, în 1987, „Stejarii” au învins Zimbabwe (scor 21-20) și au cedat în fața Franței (12-55) și a Scoției (28-55). În 1991, echipa noastră a învins Fiji (17-15) și a pierdut cu Franța (3- 30) și cu Canada (11-19).

În 1995, România a pierdut toate meciurile: 3-34 cu Canada, 8-21 cu Africa de Sud și 3-42 cu Australia, iar la ediția din 1999 „Stejarii” au bifat o victorie (27-25 cu SUA) și două înfringeri (9-57 cu Australia și 14-44 cu Irlanda). În 2003, România a reușit din nou o victorie (37-7 cu Namibia), pierzând în schimb cu Irlanda (17-45), cu Australia (8-90) și cu Argentina (3-50), iar în 2007 a fost obținut din nou un succes (14-10 cu Portugalia) și trei eșecuri (18- 24 cu Italia, 0-42 cu Scoția și 8-85 cu Noua Zeelandă).

În 2011, „Stejarii” au înregistrat înfrângeri pe linie: 24-34 cu Scoția, 8-43 cu Argentina, 3-67 cu Anglia și 9-25 cu Georgia. iar la ediția din 2015 au obținut un succes (17-15 cu Canada), pierzând cu Franța (11- 38), Irlanda (10-44) și Italia (22-32). De notat că la ediția din acest an va lipsi (pentru prima dată în istorie) Canada, vechea noastră cunoștință. De altfel, America de Nord nu va avea nicio reprezentantă la Cupa Mondială din Franța, în condițiile în care a ratat calificarea și reprezentativa SUA, care, din 1995, nu mai lipsise nici ea de la această mare întrecere.

În schimb, naționala statului Chile va lua parte pentru prima dată în istoria ei la o astfel de întrecere.

Aruncați în „grupa morții”

La ediția din 2023 a Cupei Mondiale, rugbiștii români au nimerit într-o grupă de foc, alături de Irlanda, Africa de Sud, Scoția și Tonga. Naționala țării noastre debutează în competiție la data de 9 septembrie, când va întâlni Irlanda, la Bordeaux. În continuare, „Stejarii” vor înfrunta Africa de Sud (17 septembrie, la Bordeaux), Scoția (30 septembrie, la Lille) și Tonga (8 octombrie, la Lille).

„Avem o grupă teribilă, este numită grupa morții. Irlanda este numărul unu mondial, a bătut Noua Zeelandă de două ori, Africa de Sud e campioana mondială, Scoția se află în cel mai bun moment al ei, la fel și Tonga. Să nu uităm însă că și buturuga mică poate să răstoarne carul mare”, susține Alin Petrache, președintele Federației Române de Rugby. Jucătorul Alexandru Gordaș se arată însă încrezător în șansele naționalei noastre:

„La Cupa Mondială, de la o ediție la alta se observă schimbările. Sunt echipe care fac rezultate, cum a fost și Japonia, de exemplu, deci și România poate să facă o schemă asemănătoare”. Componența celorlalte grupe ale Cupei Mondiale 2023 de rugby din Franța este următoarea:

– Grupa A: Noua Zeelandă, Franța, Italia, Uruguay, Namibia;

– Grupa C: Țara Galilor, Australia, Fiji, Georgia, Portugalia;

– Grupa D: Anglia, Japonia, Argentina, Samoa, Chile.

Mugur Băileșteanu

Contents